Komisijos direktyva 2003/116/EB
2003 m. gruodžio 4 d.
iš dalies keičianti Direktyvos 2000/29/EB II, III, IV ir V priedus dėl kenksmingo organizmo Erwinia amylovora (Burr.) Winsl. et al.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje [1] su paskutiniais pakeitimais, padarytais Tarybos direktyva 2003/47/EB [2], ypač į jos 14 straipsnio antros pastraipos c ir d punktus,
pasitarusi su atitinkamomis valstybėmis narėmis,
kadangi:
(1) Nuostatos dėl Erwinia amylovora (Burr.) Winsl. et al. turėtų būti taikomos visiems (parazitų) šeimininkams, kurie gali platinti šį kenksmingą organizmą. Kai kuriems žinomiems Erwinia amylovora (Burr.) Winsl. et al. (parazitų)šeimininkams dabartinės nuostatos netaikomos. Todėl sąrašas turėtų būti išplėstas į jį įtraukiant visus Erwinia amylovora (Burr.) Winsl. et al. (parazitų) šeimininkus.
(2) Nuostatos dėl "buferinių zonų" turėtų būti patobulintos, siekiant sumažinti Erwinia amylovora (Burr.) Winsl. et al. paplitimo nedideliu atstumu riziką. Tam tikslui reikėtų aiškiai apibrėžti "buferinių zonų" ribas ir taikyti griežtą kontrolės režimą, apimantį Erwinia amylovora (Burr.) Winsl. et al. požymių turinčių augalų pašalinimą.
(3) Prieš leidžiant įvežti arba perkelti augalus iš rajono, kuriame buvo rastas Erwinia amylovora (Burr.) Winsl. et al., į atitinkamas "saugomas zonas", tuose augalų gamybos laukuose ir juos supančioje teritorijoje per paskutinįjį vegetacijos ciklą iki įvežimo arba perkėlimo visiškai neturi būti rasta Erwinia amylovora (Burr.) Winsl. et al. Tai turėtų būti patvirtinta atitinkamu metu atliekant vizualinius patikrinimus ir laboratorinius tyrimus galimai latentinei infekcijai nustatyti.
(4) Bičių avilių perkėlimas į saugomas zonas arba pačiose zonose turėtų būti kontroliuojamas, nes tai gali būti svarbus Erwinia amylovora (Burr.) Winsl. et al. paplitimo veiksnys.
(5) Iki 2004 m. balandžio 1 d. augalams, auginamiems ir prižiūrimiems paskirtose "buferinėse zonose" esančiuose laukuose remiantis Direktyvos 2000/29/EB nuostatomis, ir atitinkantiems susijusius reikalavimus laukams ir jų "buferinėms zonoms", turėtų būti numatytos konkrečios priemonės.
(6) Todėl Direktyvą 2000/29/EB reikėtų atitinkamai iš dalies pakeisti.
(7) Šioje direktyvoje nustatytos priemonės atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 2000/29/EB II, III, IV ir V priedai iš dalies pakeičiami taip, kaip nurodyta šios direktyvos priede.
2 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2004 m. kovo 31 d., įgyvendina šią direktyvą. Jos nedelsdamos perduoda Komisijai šių nuostatų tekstą ir tų nuostatų bei šios direktyvos koreliacijos lentelę.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja 20 dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2003 m. gruodžio 4 d.